My 3de Bybel Doen en Leer Boek

Die geboorte van Jesus
Jesus by die troue
Die barmhartige Samaritaan
Jesus maak die storm stil
Saggeus
Jesus leef!

bybelgenootskap
van suid-afrika

© Bybelgenootskap van Suid-Afrika 2020

Die geboorte van Jesus

Josef en Maria moes van Nasaret na Betlehem toe gaan.

Toe hulle in Betlehem kom, was daar nie plek vir hulle in die herberg nie.

In Betlehem het Maria ’n babaseuntjie gekry.

Sy het Hom in doeke toegedraai en in ’n krip neergelê.

Daar was skaapwagters wat in die oop veld gebly het.

In die nag het hulle oor hulle skape wag gehou.

Meteens staan daar ’n engel by die herders.

’n Helder lig het rondom hulle geskyn en hulle het baie groot geskrik.

Toe sê die engel vir hulle: “Moenie bang wees nie. Ek bring vir julle ’n goeie boodskap.

Jesus is vandag in Betlehem gebore. Hy is die Here.

Julle sal ’n kindjie kry wat in doeke toegedraai is. Hy lê in ’n krip.”

Eer aan God! Eer aan God! Eer aan God! Eer aan God!

Skielik was daar ’n klomp engele uit die hemel.

Hulle sing: “Eer aan God in die hemel. Vrede op aarde vir die mense vir wie die Here liefhet.”

Toe het die engele weggegaan na die hemel toe.

Die herders sê vir mekaar: “Kom ons gaan reguit Betlehem toe om te sien wat gebeur het.”

Hulle gaan toe en kry vir Maria en Josef en die Kindjie wat in die krip lê.

Sterrekykers het vir Jesus kom soek.

Hulle het baie ver uit die ooste gekom.

Die ster het hulle gehelp om vir Jesus te kry.

Die ster het gaan staan bo die plek waar die Kindjie was.

Die sterrekykers was baie bly toe hulle die ster sien.

Die sterrekykers het in die huis ingegaan en die Kindjie saam met sy moeder gekry. Hulle het gekniel.

Toe gee hulle vir die Kindjie presente.

Dit was goud, wierook en mirre.

Jesus by die troue

Daar was ’n troue in die dorpie Kana.

Jesus en sy dissipels is ook na die troue toe genooi. Die moeder van Jesus was ook daar.

Maar toe het die wyn opgeraak.

Jesus se moeder sê vir Hom: “Hulle het nie meer wyn nie.”

Maar Jesus sê vir haar: “Waarom sê u dit vir My? My tyd het nog nie gekom nie.”

Sy moeder sê toe vir die kelners: “Wat Hy ook al vir julle sê, moet julle doen.”

Daar het ses klipkanne vir water gestaan.

Jesus sê toe vir die kelners: “Maak die kanne vol water.”

Hulle het dit tot bo toe volgemaak.

Toe sê Jesus vir die kelners: “Skep nou daarvan uit en gaan gee dit vir die seremoniemeester.”

Hulle het dit gedoen.

Die seremoniemeester het die water geproe wat wyn geword het.

Hy het nie geweet waar dit vandaan gekom het nie.

Die seremoniemeester roep toe die bruidegom en sê vir hom:

“’n Mens sit gewoonlik eers die goeie wyn voor.

Maar jy het die goeie wyn tot nou toe teruggehou.”

Hierdie eerste wonderteken het Jesus in Kana gedoen.

Nou het sy dissipels in Hom geglo.

Die barmhartige Samaritaan

Eendag praat Jesus weer met die mense.

’n Man vra vir Jesus: “Wie is my naaste?”

Hy vertel toe ’n storie.

’n Man was eenmaal op pad.

Rowers het hom aangeval.

Hulle het hom uitgetrek en hom geslaan.

Die man het halfdood bly lê. Toe het die rowers padgegee.

Toe kom daar ’n priester met daardie pad langs.

Toe hy die man sien, gaan hy ver langs verby.

Net so het ’n man wat in die tempel werk, by die plek gekom.

Toe hy die man sien wat halfdood daar lê, gaan hy ook ver langs verby.

’n Man van die land Samaria wat op reis was, het ook daar verbygekom.

Toe hy die man sien wat deur die rowers aangeval is, het hy hom baie jammer gekry. Hy het na hom toe gegaan.

Hy het sy wonde behandel en hulle verbind.

Toe het hy die man op sy rydier gehelp.

Hy het die man na ’n herberg geneem.

Daar in die herberg het hy die man verder versorg.

Die volgende dag haal hy twee muntstukke uit.

Hy gee dit aan die eienaar van die herberg en sê: “Sorg vir hom. As jy meer onkoste met hom het, sal ek jou betaal wanneer ek hierlangs terugkom.”

Jesus het die storie klaar vertel. Hy vra toe: “Wie was nou die naaste van die man wat deur die rowers geslaan is?”

“Die een wat vir hom jammer was,” antwoord die man.

“Jy moet dieselfde doen,” sê Jesus.

Jesus maak die storm stil

Jesus het in ’n skuit geklim.

Sy dissipels is ook in die skuit.

Hulle gaan na die oorkant van die meer toe.

Jesus het agter in die skuit gelê en slaap.

Skielik het daar ’n sterk wind begin waai.

Die golwe het in die skuit geslaan, en die skuit het begin vol word.

Maar Jesus het nog geslaap.

Die dissipels kom toe en maak vir Jesus wakker.

Hulle sê: “Here, help ons! Die skuit word vol water. Ons sal verdrink.”

Jesus sê: “Waarom is julle bang? Ek is mos by julle.”

Daarna het Jesus opgestaan.

Hy het hard met die wind en die see gepraat.

Hy sê: “Hou op! Word stil!”

En dit het doodstil geword.

Die mense is verskrik en verbaas.

Hulle sê vir mekaar: “Wie is Jesus tog? Die wind en die see doen wat Hy sê.”

Daarna het hulle verder geseil.

Saggeus

Daar was ’n man met die naam Saggeus.

Almal het hom geken.

Saggeus was ’n ryk man wat in Jerigo gewoon het.

Die mense het nie van hom gehou nie, want hy het die belastings bymekaargemaak.

Mense het vir Saggeus geld gebring.

Die geld was vir die regering.

Eendag het Jesus in Jerigo gekom. Saggeus het daar gebly.

Saggeus het probeer om vir Jesus te sien.

Maar daar was te veel mense. Saggeus kon nie vir Jesus sien nie omdat hy te kort was.

Saggeus hardloop toe vooruit tot by ’n boom.

Hy klim in die boom om Jesus te kan sien.

Toe Jesus by die plek kom, kyk Hy op.

Jesus sê: “Saggeus, kom gou af. Ek moet vandag in jou huis tuis gaan.”

Saggeus het vinnig afgeklim.

Toe neem hy Jesus na sy huis toe.

Saggeus was baie bly.

Almal wat dit gesien het, is kwaad.

Hulle sê: “Jesus gaan by ’n slegte man tuis!”

Saggeus het opgestaan en gesê:

“Here, ek gaan die helfte van my goed vir die armes gee.

As ek te veel van iemand gekry het, gee ek vir hom vier keer soveel terug.”

Jesus sê: “Vandag is alles weer reg in hierdie huis. Ek het gekom om verlore mense te soek.”

Hoe gelukkig voel Saggeus nou!

Jesus leef!

Jesus en sy dissipels is in ’n tuin.

Jesus bid: “My Vader, doen soos U wil.”

Daar kom Judas. Hy lei mense met swaarde en stokke.

Hulle gryp Jesus en lei hom weg na die hoëpriester toe.

Die hoëpriester vra vir Jesus: “Is jy die Seun van God?” Jesus antwoord: “Ek is.”

Die hoëpriester vra toe vir die raadslede: “Wat moet ons met Jesus doen?”

Die mense het geantwoord: “Kruisig hom!”

Hulle neem Jesus weg na Pilatus toe wat Hom aan soldate oorgelewer het.

Die soldate spot met Jesus en sit vir Hom ’n doringkroon op.

Hulle bring Jesus toe na ’n plek met die naam Golgota.

Golgota beteken Kopbeenplek.

Die soldate het Jesus aan ’n kruis opgehang.

By die kruis staan Maria, Jesus se moeder.

Sy staan naby Johannes, die dissipel vir wie Jesus baie lief was.

Jesus sê vir Maria: “Daar is u seun.”

Hy sê vir Johannes: “Daar is jou moeder.”

Toe het Johannes vir Maria na sy huis toe geneem.

Jesus het hard uitgeroep. Toe het Hy sy laaste asem uitgeblaas.

Hulle het Jesus van die kruis afgehaal.

Toe het hulle hom in ’n tuin begrawe.

Het hulle ’n groot klip voor die graf gerol.

Sondagmôre kom daar vroue by die graf.

Hulle sien die klip is weggerol.

Jesus se liggaam is nie daar nie!

’n Engel uit die hemel sê vir die vroue: “Jesus is nie meer dood nie. Gaan sê vir sy dissipels.”

Op dieselfde dag loop twee mans na die dorpie Emmaus.

Hulle praat oor alles wat gebeur het.

Hulle is baie hartseer.

Toe het Jesus self nader gekom en saam met hulle geloop.

Hy vertel hulle dat Hy moes doodgaan.

Toe het hulle by die dorpie aangekom. Die mans sê vir Jesus: “Bly by ons.”

Jesus het ingegaan en saam met hulle aan die tafel gaan sit.

Toe Jesus dankie sê vir die brood, weet die mans dit is Hy, maar toe verdwyn Hy skielik.

Die mans het dadelik na Jerusalem toe teruggegaan.

Hulle vertel wat op die pad gebeur het.

Hulle sê hulle het Jesus self gesien.

Die twee mans vertel vir hulle vriende dat hulle Jesus gesien het.

Toe staan Jesus meteens daar tussen hulle.

Jesus sê toe vir hulle: “Dit is Ek self.”

Nou is hulle baie bly.

Hulle weet Jesus leef!

My 3de Bybel Doen en Leer Boek

Afrikaanse Geletterdheidsprogram
Eerste digitale uitgawe 2020

© Bybelgenootskap van Suid-Afrika 2020

Illustrasies © Bybelgenootskap van Suid-Afrika 1985
Illustrasies deur Annie Vallotton

Alle regte voorbehou. Geen gedeelte van hierdie publikasie mag sonder skriftelike verlof van die kopiereghouer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel van inligtingsbewaring en -ontsluiting.

Uitgegee deur die Bybelgenootskap van Suid-Afrika,
Posbus 5500, Tygervallei 7536, Bellville

www.bybelgenootskap.co.za

Epub-formaat: ISBN 978-0-7982-2394-2
PDF-formaat: ISBN 978-0-7982-2393-5